Lp Annabell Carina Katalsepp

Konkurentsiamet

Tatari 39

10134 Tallinn

e-post annabellcarina.katalsepp@konkurentsiamet.ee

 Teie: 09.04.2025 nr5-1/24-0001-040-40

Meie: 14.04.2025 nr R-021

**Teavitus Konkurentsiameti soovituste täitmise kohta**

Lugupeetud pr Katalsepp

Käesolevaga esitab Circle K Eesti AS (edaspidi Circle K) vastavalt Konkurentsiameti 26.03.2025 kirjas esitatud taotlusele tagasiside Konkurentsiameti soovituste täitmise kohta. Täname Konkurentsiametit soovituste eest ning vabandame vastuse viibimise pärast.

**Konkurentsiameti soovitused laadimispunktide käitajatele ja Circle K vastused:**

1. Soovitus: informatsiooni kättesaadavuse parandamine tarbijatele

Vastus: Circle K hinnangul on teave laadimispunktide ja elektrilaadimise kohta tehtud piisavas ulatuses kättesaadavaks Circle K kodulehel (sh eraldi „korduma kippuma küsimuste“ sektsioon kodulehe elektrilaadimise alalehel), mobiilirakenduses ja ka elektrilaadijal. Leiame, et oleme nõuetekohaselt selgitanud, millised tegurid mõjutavad laadimiskiirust. Klientide tagasiside põhjal oleme saanud kinnitust, et neile on olnud avaldatud teave arusaadav.

1. Soovitus: korrapõhiste maksevõimaluste valikute laiendamine

Vastus: Lähtuvalt Euroopa Parlamendi ja Nõukogu määrusest nr 2023/1804, milles käsitletakse alternatiivkütuste taristu kasutuselevõttu, on alates aprillikuust 2024.aastal paigaldatud uutele Circle K kiirlaadijatele kaardimakseterminalid (Rakvere Väljavahi teenindusjaamas, Veskimöldre teenindusjaamas). Enne 2024.aasta aprillikuud paigaldatud elektriautode kiirlaadijatele paigaldab Circle K kaardimakseterminalid vastavuses viidatud määruse tähtaegadega.

1. Soovitus: ettevõtja äritegevuse konkurentsimõju hindamine

Vastus: Circle K hindab oma majandustegevuse, sealhulgas elektrilaadimisteenuse, tingimusi ja tulemusi igakuiselt. Circle K hinnangul ei too meiepoolne andmete kogumine ja kasutamine, hinnakujundus või lepingutingimuste kehtestamine kaasa otsest ega kaudset konkurentide turult väljatõrjumist ega kahjusta tarbijate huve.

Lugupidamisega

Raimo Vahtrik

(digitaalselt allkirjastatud)

Prokurist